
PRAVILNIK O SANKCIJAH IN IZVZETJIH













I. Izjava o Pravilniku
Družba Coca-Cola HBC in z njo povezane družbe (skupaj »CCHBC« ali »družba«) se zavezujejo, da bodo upoštevale vse gospodarske zakone, predpise, embarge in omejevalne ukrepe (»sankcije«), ki veljajo za njihovo poslovanje.
Ravnanje v nasprotju s sankcijami lahko privede do izreka strogih kazenskopravnih in civilnih sankcij proti družbi in posameznim zaposlenim, uslužbencem in vodstvenim delavcem ter do znatne škode za ugled družbe CCHBC. Ta Pravilnik opisuje ključne korake in načela za zagotavljanje skladnosti z veljavnimi sankcijami.
Neupoštevanje tega Pravilnika ima resne posledice in lahko privede do uporabe disciplinskih ukrepov in celo do odpovedi pogodbe o zaposlitvi. Kršitev sankcij ima lahko tudi pravne posledice za vpletene posameznike in družbo, vključno z visokimi globami in zaporom.
Za namene izvajanja tega Pravilnika je družba CCHBC sprejela postopek preverjanja sankcij. Preberite Smernice CCHBC o postopku preverjanja sankcij, ki zaposlenim zagotavljajo praktična navodila o informacijah, ki jih je treba preveriti pri urejanju morebitnih transakcij. Postopek preverjanja sankcij je pomemben postopek notranje kontrole, ki ga je treba upoštevati pri ocenjevanju poslovnih transakcij, za katere bi lahko veljale omejitve, ki jih nalagajo sankcije.

II. Kdo je dolžen upoštevati ta Pravilnik?
Ta Pravilnik je zavezujoč za vse zaposlene v družbi kjer koli na svetu, ne glede na njihovo delovno mesto, vlogo ali hierarhijo delovnega mesta. Navedeno velja za vse zaposlene, vodje, člane izvršnega vodstva in vodstvene delavce/direktorje družbe.
Prav tako zahtevamo, da začasni ali pogodbeni zaposleni, svetovalci, zastopniki in vse tretje osebe, ki delujejo v imenu družbe, spoštujejo načela Pravilnika.


III. Kaj so sankcije?
Sankcije so ukrepi, ki jih vlade in mednarodni organi (kot so Združeni narodi) uvedejo za omejitev poslovanja s posameznimi državami, subjekti in posamezniki. Imajo različne oblike, vključno z naslednjimi:
· obsežne prepovedi poslovanja s posameznimi državami, posamezniki ali poslovnimi subjekti,
· trgovinske omejitve, vključno z embargom na orožje in prepovedjo izvoza določene opreme,
· finančne sankcije, kot sta zamrznitev sredstev in prepoved finančnih transakcij, in
· prepoved potovanja.

IV. Na koga se nanašajo sankcije?
Sankcije EU veljajo za:
· družbe in državljane EU v zvezi z vsemi dejavnostmi kjer koli na svetu; 
· družbe, ki niso iz EU, in zaposlene, ki niso državljani EU, v zvezi z vsemi dejavnostmi v EU in vsemi posli, ki se v celoti ali delno izvajajo v EU.


Sankcije ZDA veljajo za:
· ameriške družbe in njihove čezmorske podružnice v zvezi z vsemi dejavnostmi kjer koli na svetu; 
· ameriške državljane in osebe s stalnim prebivališčem v ZDA (tj. imetnike zelene karte) v zvezi z vsemi dejavnostmi kjer koli na svetu;
· neameriške družbe in zaposlene, ki niso ameriški državljani, v zvezi z vsemi dejavnostmi v Združenih državah Amerike in vsemi posli, ki se v celoti ali delno izvajajo v Združenih državah Amerike.
Združene države Amerike so uvedle tudi tako imenovane sekundarne sankcije, ki neposredno veljajo za podjetja in posameznike zunaj Združenih držav Amerike. Te sankcije določajo uporabo vrste ukrepov za izključitev kršiteljev, ki niso iz ZDA, iz ameriškega gospodarstva.

Švicarske sankcije veljajo za:
· švicarske državljane, vse družbe, ustanovljene v skladu s švicarsko zakonodajo, in vse osebe, ne glede na državljanstvo, ki prebivajo v Švici; 
· osebe in družbe zunaj Švice v zvezi z vsemi dejavnostmi v Švici in vsemi posli, ki se v celoti ali delno izvajajo v Švici.
Sankcije Združenega kraljestva veljajo za:
· družbe in državljane Združenega kraljestva v zvezi z vsem, kar počnejo kjer koli na svetu, tudi če je državljan Združenega kraljestva zaposlen v družbi, ki ni iz Združenega kraljestva;
· družbe, ki niso iz Združenega kraljestva, in zaposlene, ki niso državljani Združenega kraljestva, v zvezi z vsem, kar počnejo v Združenem kraljestvu, in vsemi posli, ki se v celoti ali delno izvajajo na ozemlju Združenega kraljestva.

V. Kaj prepovedujejo sankcije?
Na splošno sankcije prepovedujejo: 
· Poslovanje s posamezniki ali subjekti na veljavnih seznamih zamrznjenih sredstev, kot je ameriški seznam posebej imenovanih državljanov in blokiranih oseb, konsolidirani seznam ciljev finančnih sankcij EU ali kateri koli seznam, ki ga vodi kateri koli ustrezni organ (vključno s Švico in Združenim kraljestvom).
· Poslovanje s subjekti, ki so v lasti ali pod nadzorom subjektov z zgoraj navedenih seznamov.
· Poslovanje z blagom ali storitvami, ki bi kršilo veljavne trgovinske sankcije, vključno s prepovedjo izvoza ali uvoza.
· Poslovanje z določenimi državami ali ozemlji. Ameriškim poslovnim subjektom in državljanom je na primer na splošno prepovedano poslovati s Kubo, Iranom, Severno Korejo in Krimom. Omejitve poslovanja z nekaterimi od teh območij veljajo tudi za podjetja in državljane Evropske unije, Švice in Združenega kraljestva.
· Omogočanje transakcij, v katerih sami ne smete neposredno sodelovati. Na primer: državljan ZDA ne sme podpirati ali odobriti poslovanja družbe, ki ni iz ZDA, s Krimom. Prav tako podjetje iz EU ne sme uporabljati svoje podružnice zunaj EU za poslovanje s subjektom iz EU, katerega sredstva so bila zamrznjena, ali za posle, ki jih prepovedujejo sankcije EU.


VI. Kdaj in kako morajo biti osebe iz EU, Švice ali Združenega kraljestva izvzete?
Obstajajo lahko okoliščine, v katerih je subjektu CCHBC v skladu z veljavno zakonodajo dovoljeno sodelovati v pravnem poslu, ki je prepovedan s sankcijami EU, Švice, Združenega kraljestva ali ZDA za druge subjekte ali zaposlene v CCHBC. 
V takih primerih subjekti in zaposleni iz EU, Švice, Združenega kraljestva ali ZDA, za katere veljajo sankcije, ne smejo sodelovati v takšnem pravnem poslu ali transakciji ali slednjih kako drugače podpirati, razen če so za to pridobili dovoljenje pristojnega organa ali so za to kako drugače pooblaščeni.
Zaposlenim, uradnikom ali vodjem, ki morajo ravnati v skladu s sankcijami, ki veljajo zanje, je prepovedano storiti vse naslednje:
· zagotoviti kakršen koli nasvet, pomoč ali drugo podporo v zvezi s posli, ki so neposredno ali posredno povezani s katero koli prepovedano transakcijo;
· nadzorovati, pooblastiti ali odobriti kakršen koli pravni posel, ki je neposredno ali posredno povezan s prepovedano transakcijo, ali upravljati ravnanje drugih zaposlenih ali usmerjati takšno ravnanje v zvezi s takšnim poslom;
· pregledati, odobriti ali komentirati pogoje katere koli transakcije ali poslovne dokumentacije, sodelovati v kakršnih koli pogajanjih ali kako drugače pomagati pri spodbujanju transakcije, ki je neposredno ali posredno povezana s katero koli prepovedano transakcijo;
· sodelovati pri prestrukturiranju kakršnih koli transakcij, postopkov, izdelkov ali storitev z namenom olajšanja poslov, ki so neposredno ali posredno povezani s prepovedano transakcijo;
· zagotoviti kakršne koli storitve (npr. računovodstvo, logistika, administracija pogodb in tehnične storitve) za podporo poslom, ki so neposredno ali posredno povezani s prepovedano transakcijo;
· posredovati posle, neposredno ali posredno povezane s prepovedano transakcijo, osebam zunaj EU, Švice, Združenega kraljestva ali ZDA; 
· sodelovati v katerem koli delu katerega koli sestanka ali odbora, vključno z načrtovanjem ali glasovanjem, o spodbujanju poslov, neposredno ali posredno povezanih s prepovedano transakcijo;
· sodelovati pri spreminjanju operativnih pravilnikov ali postopkov za določeno transakcijo na način, s katerim se omogoči nepooblaščen pravni posel v zvezi s prepovedano transakcijo.
Če oseba iz EU, Švice, Združenega kraljestva ali ZDA prejme poizvedbo od kogar koli v zvezi z vprašanjem, ki neposredno ali posredno vključuje prepovedano dejanje, mora ta oseba iz EU, Švice, Združenega kraljestva ali ZDA zavrniti odgovor (ali potrditi, da ne more odgovoriti).
Vendar pa je dovoljeno prejeti splošne informacije o poslovanju družbe, kot so splošna poročila, poslovni načrti, proračuni in izkazi dobička, vključiti ​​takšne informacije v pripravo konsolidiranih izkazov in sprejemati druge odločitve, ki so na splošno povezane s poslovanjem družbe.

VII. Kako morajo osebe, ki niso državljani EU, Švice ali Združenega kraljestva, ali osebe, ki niso iz EU, ravnati v primeru izvzetja?
V primeru izvzetja zaposleni, uradniki ali direktorji, ki niso osebe iz EU, Švice, Združenega kraljestva ali ZDA, ne smejo storiti ničesar od naslednjega:
· prenesti odgovornosti na osebo iz EU, Švice, Združenega kraljestva ali ZDA za katero koli zadevo, ki je neposredno ali posredno povezana s prepovedano transakcijo, ali zahtevati, da oseba iz EU, Švice, Združenega kraljestva ali ZDA pomaga pri tej transakciji;
· razpravljati o katerih koli strankah ali drugih vidikih, neposredno ali posredno povezanih s prepovedano transakcijo, z osebo iz EU, Švice, Združenega kraljestva ali ZDA, razen da jih opozori na potrebo po spoštovanju tega Pravilnika ali sprožanju vprašanja glede skladnosti;
· vključiti oseb iz EU, Švice, Združenega kraljestva ali ZDA v kakršne koli razprave, sestanke ali drugo korespondenco v zvezi s kakršnimi koli zadevami, ki so neposredno ali posredno povezane s prepovedano transakcijo;
· poskušati vključiti oseb iz EU, Švice, Združenega kraljestva ali Združenih držav v karkoli, kar je neposredno ali posredno povezano s prepovedano transakcijo, s prikrivanjem informacij (npr. z namernim odstranjevanjem podatkov o imenu sankcionirane osebe iz korespondence ali komunikacije).
Vsa vprašanja v zvezi z zgoraj navedenim je treba nasloviti na pooblaščenca za etiko in skladnost.
VIII. Usposabljanje
Usposabljanje o Pravilniku o sankcijah in izvzetjih se bo izvajalo redno. Če imate vprašanja o programu usposabljanja, se obrnite na svojega pooblaščenca za etiko in skladnost. Vsak zaposleni je dolžen opraviti obvezno usposabljanje ter k njemu pristopiti odgovorno in angažirano.

IX. Izražanje pomislekov
Če ugotovite, da CCHBC ali katera koli od njenih povezanih družb sodeluje v kakršnem koli poslu, ki je v nasprotju z veljavnimi sankcijami, o tem čim prej obvestite svojega pooblaščenca za etiko in skladnost, da pridobite dodatne smernice, ali navedeno prijavite prek naše linije za prijavo nepravilnosti (SpeakUp!).
Noben zaposleni ne bo izpostavljen nobenim neugodnim ukrepom, povezanim s svojim delovnim razmerjem, zaradi prijave kršitve tega Pravilnika.


X. Če niste prepričani, prosite za nasvet
Če se kdaj znajdete v situaciji, ko niste prepričani, kako se odzvati v določeni situaciji, ali če je kakršno koli vedenje neprimerno ali v nasprotju s tem Pravilnikom, se pred sprejetjem kakršnih koli ukrepov posvetujte s svojim pooblaščencem za etiko in skladnost ali prosite za nasvet prek linije za prijavo nepravilnosti (SpeakUp!).
Če imate vprašanje o tem Pravilniku, se obrnite na svojega nadrejenega ali pooblaščenca za etiko in skladnost. Pooblaščenec za etiko in skladnost, na katerega se morate obrniti, je odvisen od vaše vloge/položaja:
· Zaposleni na lokalni (državni) ravni: nacionalni direktor oddelka za pravne zadeve
· Nacionalni direktor oddelka za pravne zadeve in zaposleni s funkcijami na ravni skupine: vodja oddelka za pravno skladnost
· Generalni direktorji, člani izvršne vodstvene ekipe in glavni izvršni direktor: generalni svetovalec

XI. Posodobitev Pravilnika
Ta Pravilnik se redno pregleduje in družba si pridržuje pravico, da kadar koli spremeni ali dopolni njegovo vsebino. Najnovejša različica tega Pravilnika je na voljo na intranetu in spletnem mestu družbe. www.coca-colahellenic.com.


Datum zadnje revizije: maj 2026

